टाइम8बर’ देस्कनिफ्राय- आसाम बिधान सभानि बिसायख’थिया खाथिथारसै। बेखौ लानानै बिसायख’थिनि सिगां राजखान्थि हानजाफोरा आसामनि द’ हारिखौ ट्राइबेल खालामनायनि सायाव सावरायनाय आयदा जानानै फैबाय। थांनाय आसाम बिधान सभानि बिसायख’थि समाव सावरायनायखौ नुबोदों। बे बोसोरनि बिसायख’थियावबोदि सावराया बेखौ सोर बुंनो हागोन ? बे बाथ्राखौ हमदांनो हादों थांनाय 28 डिसेम्बर खालिनि आसाम बिधान सभानि आफादाव सोरखारा द’ हारिखौ ट्राइबेल खालामनायनि आयदायाव होनाय फोरमायथायनिफ्राय। बिधान सभानि बिसायख’थिनि आगोल बिदि फोरमायथाया जोबोर साननांगौ जानाय बादि नुदों। नाथाय बाबेनलांनाय बिसायख’थिनि आगोल गोहोयाव थानाय हानजाया ट्राइबेल खालामनाय रादाय होदोंमोनब्लाबो सोरखारनि गोहोयाव फैनानै बावगारहाबनानै गोसोयाव फैनाय बादि नुनो मोनदों। बेल’ नङा ट्राइबेल गनायथि होनो दाबि खालामबोनाय रायजोनि द’ हारि फारियै कस-राजबंसि, मरान, मटक, आहम, साहा हारि आरो सुटिया हारिनि सुबुं सानखोया बेसेबां बेनि सायाव सोरखारनि आखायाव जेबो फोरमान गैया । बिनि अनगायैबो दिनैसिम मन्थ्रि आफादा मिरु सोरखारनो गथायनो गोनां लिरथायखौ सुजुनो हायाखिसै। बे हारिफोरखौ ट्राइबेल खालामनायनि सायाव मा राहा लादों बेनि सायावबो रोखा नङा। बेनि सायाव मन्थ्रि सन्दन ब्रह्मआ फोरमायनाय बादिब्ला बे द’ हारिफोरखौ ट्राइबेल खालामनायनि सायाव सम-सम रायजो सोरखारा मिरु सोरखारनो बिथांखि दैथाय हरो आरो दा मिरु सोरखारा बेनि सायाव नायबिजिरगासिनो दं । बि बुंनाय बादि आयदानि सायाव मोजाङै नायबिजिरनायनि थाखाय रायजो सोरखारा माखासे मन्थ्रिखौ लानानै मोनसे कमिटि दानानै होदों। बे बेलायाव मन्थ्रि ड० हेमन्त बिस्व शर्माआ मासिगिरिनि मासियाव थानानै गोबां हारिफोरजों सावरायज्लायदों। नाथाय दाबो कमिटिनि सुजुनाया जोबाखै। नाथाय रायजो सोरखारा मिरु सोरखार आरो हादरनि रेजिष्टार बिबानगिरिनि सावरायनायनि सायाव जेबो मिथिथ’वाखै। दा बाथ्राया जाबायदि थांनाय 30 नबेम्बरनि आगोल मन्थ्रि आफादा ट्राइबेल खालामनायनि सायाव मिरु सोरखारनो गथायनो नांगौमोन । नाथाय दिनैसिम सुजुनायानो जोबैयाव बे द’ हारिनि सुबुं सानखोया बेसेबां बेखौ मिथिनाय जायाखै। मिथिनाय बादिब्ला बिधान सभानि आफादाव गथायनाय लिरथाय बादिब्ला रायजो सोरखारा बे आयदानि सायाव थांनाय 2019 मायथायनि 21 जानुवारीयावनो मिरु सोरखारनिसिम दैथाय हरदोंमोन।बिनि उनाव रायजो सोरखारा मिरु सोरखारनिसिम गुबुन जेबो ट्राइबेल खालामनायनि सायाव जेबो बिलाइ लांलाय-लाबोलाय जायाखै होननानै मिथिनाय जादों। दा बे द’ हारिनि सुबुं सानखोया बेसेबां बेनि सायाव रायजो सोरखारनि आखायाव जेबो रोखा लिरथाय गैया। दाखालै बिधान सभानि आफादाव होनाय फोरमायथिनिफ्राय बुंनो सानो दि सोरखारा द’ हारिखौ ट्राइबेल खालामनायनि सायाव राजखान्थिनि इसुसो लादों खोमा ! बे बेलायाव सोरखारा उन समफोराव मा राहा लायो बेखौ समासो खिन्थासिगोन।